’n Gewigtige saak: Vetsug is troeteldiere se grootste gesondheidsprobleemAktiewe troeteldiere is gelukkige troeteldiere. (Foto: Alvan Nee/Unsplash.) Nie net mense nie, maar talle troeteldiere is nou effens swaarder ná vyf maande van afsondering. Dit kan natuurlik aan minder oefening, verhoogde spanning en toegeeflike eetgewoontes toegeskryf word. Marycke Ackhurst, Hill’s Pet Nutrition se troeteldieregedragskenner, sê vetsug was reeds die grootste gesondheidsprobleem wat plaaslike troeteldiere in die gesig gestaar het. Ná die afsonderingstydperk sukkel daar nou selfs nog meer troeteldiere met die gewigtige kwessie, wat ongelukkig ook aanleiding tot talle ander gesondheidsprobleme kan gee en selfs hul dood kan veroorsaak. Ackhurst sê daar is gelukkig verskeie stappe wat troeteldierouers kan doen om hul vierpotige vriend te help om sy ideale gewig te bereik, en dit ook te handhaaf. Met die warmer somermaande wat voorlê, verligte afsonderingsvlakke en Oktobermaand wat die kollig op vetsug by troeteldiere plaas, is dit nou die ideale tyd om dié kwessie aan te pak. “ŉ Troeteldier sit dikwels geleidelik gewig aan, en ŉ eienaar merk dit dikwels nie op nie tot iemand anders hulle daarop wys.” Ackhurst gee die volgende wenke vir troeteldiereienaars: Speel elke dag aktiewe speletjies vir oefening. (Foto: Darinka Kievskaya/Unsplash.) Ackhurst sê die meeste troeteldiereienaars besef nie wanneer hul hondjie of katjie gesteriliseer word, moet hul kos ook aangepas word nie, aangesien die operasie sy of haar energiebehoeftes verminder. Namate ŉ troeteldier ouer word en minder aktief raak, verminder sy energiebehoeftes ook. “ŉ Groeiende neiging is om heeltemal van ŉ kosbak ontslae te raak en jou troeteldier te help om gewig te verloor deur vir minstens die helfte van hul daaglikse voedselverbruik te werk. “Hulle kan kos verdien as beloning met oefening of speletjies. Verrykingspeletjies soos ŉ lekkergoedbal of -legkaart of selfs ŉ speletjie waar jy jou hond se kos op verskillende plekke wegsteek sodat hy dit moet vind, is almal goeie maniere om energie te verbrand.” Ackhurst erken egter dat dit nie ŉ opsie is wat vir alle troeteldiereienaars kan werk nie. “Onthou net om die speletjies op ŉ baie maklike vlak te begin en die moeilikheidsgraad te verhoog soos wat jou troeteldier die konsep begryp. As jy te vinnig die speletjies moeilik maak, kan jou troeteldier gefrustreerd raak en tou opgooi.” ŉ Paar ander maniere waarop Ackhurst voorstel dat troeteldierouers hul troeteldiere aktief hou, is om elke dag aktiewe speletjies vir oefening te speel soos om ŉ bal te gooi of tou te trek. Suid-Afrikaanse veeartse word voortdurend gekonfronteer met pasiënte se gesondheidsprobleme wat aan vetsug toegeskryf kan word. Meer as die helfte van die pasiënte wat hulle behandel, is oorgewig. “Dit is belangrik vir troeteldierouers om te onthou dat die voedingsriglyne slegs ŉ beginpunt is en dat hulle gereeld aangepas word om te verseker jou troeteldier bly in topkondisie.”